Hooggeregshof beslis ten gunste van Old Mutual oor MoyoPeter Moyo, afgedankte uitvoerende hoof van Old Mutual (Foto: Dimpho Maja/African News Agency/ANA) Old Mutual het Dinsdag gesê die Johannesburgse hooggeregshof het volstaan met sy uitspraak in Julie verlede jaar ná appèl aangeteken is om die afgedankte uitvoerende hoof, Peter Moyo, weer aan te stel. Die finansiëledienstemaatskappy het gesê die jongste uitspraak “bevestig dat Old Mutual regmatig opgetree het deur Peter Moyo se kontrak te kanselleer”. “Dit bied ook wetlike duidelikheid oor korporatiewe bestuur en rentmeesterskap van die raad, insluitend die verhouding tussen die raad en die uitvoerende bestuur. Old Mutual bly verbind tot goeie bestuur en die gepaste bestuur van ŉ konflik van belange.” Die maatskappy het Moyo in September verbied om terug te keer werk toe nadat hy in Augustus effektief vir ŉ tweede keer afgedank is, terwyl die maatskappy ŉ uitspraak in die hof wou omkeer wat sy aanvanklike afdanking nietig verklaar het. Moyo is aanvanklik in Junie 2019 afgedank as gevolg van ŉ “vertrouensbreuk” oor die manier waarop hy sy konflik van belange, wat betref sy beleggings in die NMT-maatskappyegroep, bestuur het. Moyo het aangevoer hy is afgedank ná hy ŉ konflik van belange van Old Mutual-voorsitter Trevor Manuel onthul het.